DA: ‘SA word deur ANC gyselaar gehou’John Steenhuisen, hoofsweep van die DA. Foto: Twitter John Steenhuisen, die DA se hoofsweep, het Sondagoggend op die party se federale kongres in Pretoria ŉ sterk bewoorde toespraak teen die ANC en ter behoud van liberale beginsels gelewer. Steenhuisen het gesê Suid-Afrika as belowende en geseënde land word gyselaar gehou deur die ANC, wat die onderwysstelsel ondermyn het tot op die punt dat Suid-Afrika die laagste geletterdheids- en syfergeletterdsvlakke ter wêreld het, ŉ polisiediens het wat ineensak en ŉ ekonomie wat verward rondsukkel weens kabinetsverdeeldheid terwyl 9 miljoen Suid-Afrikaners werkloos is. Hy meen ook pres. Cyril Ramaphosa is eufories oor homself en dat sy ondersteuners hom as ŉ redder teken terwyl hy in die kerngroep was wat oudpres. Jacob Zuma ondersteun het. Steenhuisen het die opofferings van liberale parlementslede soos Tony Leon en Dene Smuts in herinnering geroep en die Amerikaanse aktivis teen slawerny, Wendell Philips, se waarskuwing aangehaal: Ewige waaksaamheid is die prys van vryheid. Steenhuisen meen die media en politieke analiste is nie krities genoeg oor Ramaphosa nie, en dat die DA waaksaam moet bly. Hy het gesê die een ding wat mense soos Ramaphosa en die EFF snags wakker hou is ŉ sterk, groeiende en aktiewe DA, gegrond op liberale waardes soos die reg van die individu om namens hom- of haarself te besluit. Volgens Steenhuisen is dit dus belangrik dat die DA in belang van Suid-Afrika ŉ groeiende en sterker opposisie bly.